Baška, Jaroslav, poslanec NR SR (2012-09-19):
Ďakujem veľmi pekne za slovo. Vážená pani predsedajúca, vážený pán minister, kolegyne, kolegovia, dovoľte mi, aby som aj ja vystúpil k zákonu, ktorý hovorí o zlučovaní dvoch vojenských spravodajských služieb. Vystupoval som aj v prvom čítaní. Na začiatku mi dovoľte ešte raz pripomenúť, o čom je táto novela zákona. To, že je paragrafové znenie, že je to technická novela zákona, hovorí zákon a to paragrafové znenie. Ale čo je dôležité, čo sa schováva za tými paragrafmi a za tým celým zlúčením. Nemôžeme predsa chcieť, aby sme tu vypisovali do zákona presné štruktúry vojenského spravodajstva, štruktúry vojenského spravodajstva po zlúčení. Ja si myslím, že vojenské spravodajstvo nemá, alebo u vojenského spravodajstva sa nemá veľa vedieť, čo sa týka štruktúr, pretože tieto štruktúry sú naozaj utajované a patria do utajovaného režimu. To by ste mali vedieť aj vy, pán exminister Galko, a tieto štruktúry schvaľuje naozaj na návrh ministra obrany Bezpečnostná rada Slovenskej republiky na čele s predsedom vlády tejto krajiny. Preto si myslím, že bolo zlé porovnávať zlučovanie Rozhlasu a televízie Slovenska so zlučovaním Vojenského spravodajstva. Viackrát tu zaznelo, že táto novela, už technická novela, je zbytočná v súčasnosti a že je to len naše, alebo že je to PR vlády Roberta Fica. No, ja si myslím, že to nie je zbytočné, pretože tie dôvody k zlúčeniu vojenského spravodajstva, ktoré tu už boli vymenované, je ich viacero, a jeden z tých dôvodov je aj úspora. Žijeme v dobe, kedy hľadáme úspory všade, a tieto úspory sa touto novelou zákona hľadajú aj v radách vojenského spravodajstva. Tú úsporu, ktorú vyčíslil minister obrany na 19 percent, si myslím, že je jeden z dostatočných dôvodov, prečo nečakať a prečo túto novelu o vojenskom spravodajstve schváliť. Ja som to spomínal aj minule, je to, je to prvý krok, čo sa týka reformy, celej reformy spravodajského systému tu na Slovensku, pretože je pripravovaný nový zákon o spravodajských službách. Nie je pravda to, čo povedal pán poslanec Galko, že on pripravil spoločne s SIS zákon o spravodajských službách, myslím ten nový zákon. Tento nový zákon, alebo tento zákon, ktorý bol pripravovaný už dávnejšie, ešte za prvej vlády Roberta Fica, len nebola politická vôľa tento zákon vtedy prijať. Ja chcem povedať jednu vec, že aj na osobitnom kontrolnom výbore na kontrolu Slovenskej informačnej služby máme prvé predstavenie tohto zákona budúci týždeň, takže bude priestor na to, aby sme si aj tie nové parametre zákona o spravodajských službách prešli. Druhým takým dôvodom, ktorý tu bol spomínaný, prečo zlučujeme tieto spravodajské služby, je aj kredibilita, respektíve utrpenie na kredibilite Vojenského spravodajstva medzi našimi partnermi Severoatlantickej aliancie. Nie je predsa možné, aby za 18 mesiacov bolo vymenených päť riaditeľov, či už Vojenského obranného spravodajstva, alebo Vojenskej spravodajskej služby. Niečo tam nefungovalo a si myslím, že veľkú, vlastne toto nefungovanie vyústilo do toho, že za celú históriu fungovania Vojenského spravodajstva v minulom roku došlo k masívnym nelegálnym odpočúvaniam, ktoré boli práve pod vedením exministra obrany Galka. Ja si myslím, že aj novela tohto zákona pomôže tomu, aby aspoň časť tej kredibility sa navrátilo v našich partnerských krajinách Vojenskému spravodajstvu Slovenskej republiky, a že takýmto krokom naozaj dôjde v budúcnosti k úsporám, ktoré vyčíslil minister obrany. Dovoľte mi ešte pred koncom môjho vystúpenia zareagovať na rokovanie nášho výboru pre obranu a bezpečnosť. Pán poslanec Galko, pýtali ste na našom výbore pre obranu a bezpečnosť informáciu a chceli ste dať o tom hlasovať, aby minister obrany predložil komplexnú informáciu, čiže položkovitý rozpočet, kde presne usporíme 19 percent vo Vojenskom spravodajstve. Ja som vás na to upozornil, že je to blbosť, pretože nepatrí do pôsobnosti výboru pre obranu a bezpečnosť schvaľovať a pozerať dovnútra rozpočtu Vojenského spravodajstva. To sám viete, alebo ak to neviete, tak vám to pripomínam, za ten rok a pol ste sa to mohli naučiť, dokonca ste znova pri inom bode o inteligentných dopravných systémoch v rozprave žiadali znova hlasovať o tom. Ale ten návrh toho hlasovania ste zmenili, pretože ste si uvedomili, že naozaj náš výbor nemôže rokovať o rozpočte Vojenského spravodajstva. Na to je totižto osobitný kontrolný výbor na kontrolu vojenského spravodajstva. Čiže toto ste si mohli uvedomiť, ja som vás na to, ja som vás na to upozornil, aj napriek tomuto som potom dal hlasovať o tomto vašom uznesení, a keď skončil výbor, tak moji kolegovia to potvrdia, skončil výbor, išli ste na chodbu a našim kolegom ste s úsmevom povedali, že: „Dobre, že ste to neschválili, lebo to bola hlúposť. Dobre, že to neprešlo, lebo bolo to aj tak protizákonné.“ Takže neviem, čo tu hovoríte, kto porušuje rokovací poriadok, kto by sa mal doučiť rokovací poriadok, skôr by ste sa to mali naozaj doučiť vy. Takže ja podporujem plne túto novelu zákona o zlúčení Vojenského spravodajstva a je to prvým krokom, ktorý povedie naozaj k prijatiu nového moderného zákona o spravodajských službách, po ktorom sa tu už roky volá, a je na škodu, že nebola v minulosti politická vôľa tento nový zákon prijať, a ja pevne verím, že tento nový zákon, keďže je tu vláda teraz jednej strany, že naozaj ten spoločný konsenzus aj s opozíciou nájdeme a že tento nový zákon o spravodajských službách bude prijatý. Ďakujem veľmi pekne.